8થી 14 વર્ષી બાળકીઓને અનાથાશ્રમમાં આશરો આપીને તેનું જાતીય શોષણ કરનારા બ્રજેશ ઠાકુરને નીતિશકુમાર અને તેમના પક્ષના નેતાઓ સાચવતા આવ્યાં છે. આઠ દસ વર્ષની બાળકીઓ સાથે રોજેરોજ કુકર્મ થતાં હતા. તેમને અધિકારીઓ પાસે અને નેતાઓ પાસે મોકલવામાં આવતી હતી. રાક્ષસ બ્રજેશ ઠાકુર પોતે રોજેરોજ બળાત્કાર કરતો હતો તે જુદું. બ્રજેશ ઠાકુરની બદમાશીની કથા તેના કરતાં સવાયા તેના બાપથી શરૂ થઈ. તેનો બાપ રાધા મોહન ઠાકુર હતો શિક્ષક, પણ શિક્ષકના પગારમાં તેને સંતોષ થાય તેમ નહોતો. તે શિક્ષક હતો ત્યારથી જ આડા ધંધે ચડી ગયો હતો. પૈસા ક્યાંથી મળે તેની ખણખોદ કરતાં તેને ખ્યાલ આવ્યો હતો કે ચોપનિયું કાઢવાથી લોકોને બ્લેકમેઇલ કરી શકાય છે તેણે વાણી નામનું ચોપાનિયું ચલાવ્યું હતું. થોડા વખતમાં તે બંધ કરી દીધા પછી 1982માં તેણે પ્રાતઃ કમલ નામનું ચોપાનિયું ચાલુ કર્યું. તેની નીચે નકરો કાદવ રહેવાનો હતો તેની રાધા મોહન ઠાકુરને ખબર હતી એટલે નામ પણ કમલ રાખ્યું. મુઝફ્ફરનગરમાં બ્લેકમેઇલિંગનો ધંધો આ ચોપાનિયા સાથે ચાલવા લાગ્યો એટલે શિક્ષકની નોકરી છોડીને ફુલટાઇમ આ ધંધામાં જ આવી ગયો. તે વખતે ન્યૂઝપ્રિન્ટની અછત હતી. ન્યૂઝપ્રિન્ટના બહુ મોટા કૌભાંડો તે જમાનામાં થયા હતા. જિલ્લે જિલ્લે ચોપાનિયા ફૂટી નીકળી પડ્યા હતા, જેના બે જ કામ રહેતા હતા – બ્લેકમેઇલિંગ કરવાનું અને ન્યૂઝપ્રિન્ટ વેચવાની. રાધા મોહન આવા બદમાશોનો રિંગલીડર બન્યો હતો. તેણે બિહારમાં ઠેરઠેર ચાલતા નાના નાના ચોપાનિયાને ન્યૂઝપ્રિન્ટ સપ્લાય કરવાની એજન્સી ખોલી હતી. સરકારી ઓફિસોમાં મોકલવા માટે બસ્સો પાંચસો કોપી છાપીને ચોપાનિયાનો ધંધો ચાલે. તેની સામે હજારોમાં સરક્યુર્લેશન બતાવવાનું. પ્રાતઃ કમલની પણ અઢીસો ત્રણસો કોપી છપાતી હતી અને નીતિશકુમારની સરકારમાંથી 40 લાખ રૂપિયાની જાહેરાત લેવા માટે સરક્યુલેશન 60,682નું બતાવાતું હતું. અનેક ચોપાનિયાની ન્યૂઝપ્રિન્ટ રાધા મોહન ખરીદતા હતો અને મોટા અખબારોને વેચીને તગડો નફો કમાતો હતો.